रात्रि सेवा से गंगा पार कर सुबह 4 बजे हमलोग पहलेजा घाट पहुंच चुके थे। अचानक लाल लाल वर्दी में ढेर सारे लोग हमारे जहाज में कूदने लगे और हमारे सूटकेस पर टूट पड़े। पिता जी ने समझाया घबराओ मत ये कुली हैं। सामान ढोने वाले। हमने कुली पहली बार देखे थे। मुझे रतजगा करने की आदत नहीं थी। पर मैं मां से दूर पिता की उंगली पकड़ उत्तर बिहार की धरती में आ चुका था। गंगाजी के रेतीले तट पर नन्हे नन्हे पांव से पदयात्रा करते हुए हमलोग पहलेजा घाट रेलवे स्टेशन पहुंचे। यहां से पैसेंजर ट्रेन में सवार हुए। पिताजी मुझे डिब्बे में बिठाकर प्लेटफार्म पर कुछ देखने चले गए। थोड़ी देर में ट्रेन से सिटी बजा दी। पिताजी नहीं आए थे। मैं भोंकार पार कर रोने लगा। सहयात्रियों ने पूछा कहां जाना है। मुझे इतना तो मालूम था कन्हौली जहां पिताजी ग्रामीण बैंक में मैनेजर हैं। पर कैसे पहुंचना है नहीं मालूम था। खैर ट्रेन चलने से पहले पिताजी आ गए। मेरी जान में जान आई। बाद में यात्रियों ने कहा, सर हम बेटे को महुआ तक तो छोड़ देते। मुझे नहीं मालूम था ये महुआ कहां है।